Elín segir veðurfræðinga vel meðvitaða um gildi sjóveðurspáa fyrir sjófarendur . Litið sé á sjóveðurfréttir sem öryggistæki . Ljósmynd / Þröstur Njálsson Sjóveðurfréttir hafa frá áramótum verið lesnar klukkan 5.03 að morgni á Rás 1 í Ríkisútvarpinu , að loknum útvarpsfréttum sem sendar eru út klukkan fimm . Áður voru sjóveðurfréttirnar lesnar klukkan 4.30 en með þessum breytingum verða allir veðurfréttatímar í kjölfar útvarpsfrétta á RÚV . Elín Björk Jónasdóttir , fagstjóri almennrar veðurþjónustu hjá Veðurstofu Íslands , segir að veðurfréttatíminn klukkan 4.30 hafi að vissu leyti skorið sig úr . „ Hann var ekki beinlínis í neinu augljósu plássi og þetta hentaði bæði okkur og Ríkisútvarpinu að hnika honum til um þennan rúma hálftíma , “ segir hún í samtali við 200 mílur . „ Gögnin berast okkur enn á sama tíma og áður og spáin er sömuleiðis unnin með sama hætti eftir þessa breytingu , og fer áfram út á vefinn á sama tíma . “ Ætla má að sjófarendur reiði sig mest allra á veðurspár og -fréttir og segir Elín Björk að ítrekað komi fram í könnunum Veðurstofunnar að litið sé á sjóveðurfréttir í útvarpi sem öryggistæki . „ Þegar allt annað dettur út , símasamband og nettenging , þá skiptir máli að geta nálgast upplýsingarnar eftir þessum leiðum , “ segir hún og bætir við að ekki standi til að afnema textaveðurspárnar , þó þeim hafi verið fækkað úr fjórum í tvær á sólarhring fyrir fáeinum árum . „ Við höfum oft fengið að heyra að í vondum veðrum séu veðurspárnar sem veðurfræðingarnir gefa út , upplesnar eða í textaformi , áreiðanlegri en sjálf líkönin . Það endurspeglar það sem við á Veðurstofunni vitum , að líkönin hafa vissa annmarka inni á landi , og við gerum ráð fyrir að þeir séu einnig til staðar úti á sjó . “ Hún segir veðurfræðinga Veðurstofunnar vel meðvitaða um gildi sjóveðurspáa fyrir sjófarendur . „ Sjóveðurfréttirnar halda enn þá gildi sínu og eru kannski þær sem eru mest viðeigandi til upplesturs , þar sem fólk er almennt farið að skoða veðurkortið sjálft á vefnum , í stað þess að bíða fregna . Sjóveðurspáin hefur þess vegna þessa sérstöðu . “ Nánar var rætt við Elínu í sjávarútvegsblaði 200 mílna , sem fylgdi Morgunblaðinu 8. febrúar .